AlexejDobrolubov/national_council_slovak_2010 huggingface dataset:
15. schôdza NR SR - 2.deň - B. popoludní
Dátum: 2024-06-12
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

16. Ďakujem pekne. Ja len dúfam, ale, ale myslím si, že sa mýlim, že ten ďalší nominant tejto moci bude zastávať tú pozíciu tak, aby sa nerobili cez jeho rozhodnutia ďalšie kšefty a biznisy s liekmi, ako to tu bolo predtým, a že bude prispievať k tomu, že do nášho systému budú vstupovať drahé a neúčinné lieky. Ale veľmi-veľmi sa obávam, že aj toto rozhodnutie k tomu smeruje, pretože to, ako to robili títo ľudia, ktorí tam doteraz boli, tak naozaj odborne im sotva niekto niečo mohol vytknúť. A meniť odborníkov, ktorí majú výborné vzťahy s týmito agentúrami, ktorí vedia, ako sa technológie hodnotia, ako sa hodnotí účinnosť liekov, naozaj takých odborníkov je extrémne málo a jak to bude len politický nominant, však uvidíme, tak je úplne evidentné, že tú svoju pozíciu nebude vedieť adekvátne zastávať a bude to opäť len o kšeftoch s farmaceutickými firmami a o ziskoch pre kadekoho a pacient, žiaľ, sa nedostane ku kvalitným liekom a keď sa aj dostane, tak zbytočne veľa za to budeme platiť. Žiaľ, žiaľ, žiaľ.
13. schôdza NR SR - 1.deň - B. popoludní
Dátum: 2024-05-09
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

138. Ďakujem pekne, pani ministerka, za vystúpenie. Chcel by som vám len povedať, že štúdia BCG, ktorú, áno, zadal exminister Palkovič a vďaka ktorej idete zarezať Rázsochy a spolufinancovala ju Penta, tak túto štúdiu ste nakoniec podpísali vy sama. Takže vyhovárať sa za to, že ju zadal minister Palkovič, keď vy ste ju museli podpísať a tým pádom vyplatiť, nie je úplne fér. Ambulancie počas covidu, ja sám som s Jozefom Šuvadom veľmi intenzívne spolupracoval už počas tej prvej vlny, ktorú teda sme zvládli výborne, a vtedy on telefonoval dokonca osobne každému lekárovi v ambulancii, ktorý, o ktorom sme vedeli, že má hospitali... že má v opatere pacienta s covidom. V lete pripravil protokol, ktorý je zverejnený, určite ho niekde nájdete, štandardný terapeutický postup pre ambulancie, ako majú postupovať pre covidových pacientov. Viete, keď súkromník z ambulancie potom odmietol liečiť pacienta, no prepáčte, ale za to minister naozaj nemôže. Zo strany ministerstva však bol vytvorený štandardný protokol. Rázsochy. Verejné obstarávanie na zhotoviteľa bolo vypísané vládou Pellegriniho v roku 2019. Je logické, že v roku 2020 počas pandémie, keď ja som bol minister, účastníci sa odvolávali a ministerstvo zdravotníctva v termíne tieto odvolania riešilo. Dá sa to dokázať aj vďaka kontrole súťaže, ktorú robil ÚVO na vyžiadanie ministra Lengvarského. Takže nie je pravda, že sme čokoľvek v roku 2020 blokovali, naopak, Rázsochy bola naša absolútna priorita. A keď sa zistilo, že máme peniaze z plánu obnovy, máme stavebný pozemok, máme súťaž na zhotoviteľa stavby, Penta sa veľmi obávala, že by sme naozaj tie Rászochy mohli postaviť. A potom to šlo veľmi rýchlo aj so mnou dole. Ďakujem.
13. schôdza NR SR - 1.deň - B. popoludní
Dátum: 2024-05-09
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

130. Ďakujem pekne. Ja si ešte, ďakujem vám všetkým veľmi za faktické. A dovolím si ešte trošku dopovedať. Projekt nemocnice Rázsochy, ja som sa k nemu nedostal a dosť podstatná vec. Neviem, či viete, ale projektanti už dodnes dodali program požiadaviek 2.0, úplný program požiadaviek 3.0, základnú urbanistickú architektonickú štúdiu, kompletnú urbanistickú architektonickú štúdiu, takmer hotové alebo rozpracované sú dokumentácia stavebného zámeru, verejné práce na 93 %, projektová dokumentácia pre povolenia na uskutočnenie stavby univerzitnej nemocnice na 61 %, povolenie na uskutočnenie stavby univerzitnej nemocnice na 93 %. Skrátka, za chvíľu by sme súťažili zhotoviteľa stavby a stavala by sa nemocnica. A v tejto situácii vaša pani ministerka rozhodne, že stavať ju nebudeme, aleže budúca nemocnica bude snáď o 14 rokov v Ružinove, kde nič nie je pripravené, kde je potrebné vykonať štúdie uskutočniteľnosti dopravy, infraštruktúrne, kde je nevyhnutné zmeniť územný plán, riešiť zimný štadión, pozemky patriace samospráve a tak ďalej. Páni poslanci z vládnej koalície, na toto sa naozaj viete pozerať? Že to znova idete zarezať. Znova niečo, kde by mohla stáť nemocnica a nielen pre Bratislavu, ale pre celé Slovensko. Prosím vás, skúsme to ešte nejako zmeniť, ak by sa to dalo.
13. schôdza NR SR - 1.deň - B. popoludní
Dátum: 2024-05-09
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

58. Ďakujem, pán vicepremiér, za vaše vystúpenie, teraz neni som si istý, či ma pán vicepremiér počúva. Či už tu neni, hej? Či je tam? Aha, áno, pardon, pardon. Ja si vážim vašu prácu na úrade vlády a úprimne ani som to nečakal, keď pani ministerka Dolinková urobila to, čo urobila v prípade nemocnici v Spišskej Novej Vsi, že vy ste sa tak rázne postavili na stranu zákona, na stranu toho, že to je výzva, ktorú len takto si svojvoľne zmeniť nemôže, a že ste vydali naozaj to stanovisko z vašej strany, ktoré jednoznačne neodporučovalo podpísať ten dodatok. Teraz ste dokonca priznali aj to, čoho sa my vážne obávame, a vy ste to povedali, že v princípe, že pokiaľ Penta nebude schopná vyčerpať tie peniaze do 30. 6. ´26, že následne, keďže pani ministerka ten dodatok podpísala, tieto peniaze garantovalo ministerstvo zdravotníctve Pente a bude ich musieť vyplatiť pravdepodobne zo štátneho rozpočtu alebo z nejakých iných zdrojov. Takže ja osobne si myslím, že, ja dúfam, že to nejako uhájite, lebo podľa mňa je to vážna vec, čo sa, čo sa stala. Naozaj to, že stále počúvame, že sa to porovnáva s prípadom vládou schválených projektov Banskej Bystrice alebo Martina a dáva sa do jedného balíka výzva viacerých nemocníc, ktoré súťažili medzi sebou, to považujem neustále za obrovské zahmlievanie vážnosti tej problematiky, ktorá sa tu stala. A aj tá analýza, ktorú pani ministerka mala, a vy podľa mňa veľmi dobre viete, ktorá to je, hovorí o tom, že tam boli porušené práva súťažiacich, ktorí boli vylúčení z tej súťaže práve kvôli tomu, že nevedeli... (Prerušenie vystúpenia časomerom.)
13. schôdza NR SR - 1.deň - B. popoludní
Dátum: 2024-05-09
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

42. Ďakujem pekne za slovo, Peter, aj za tvoje vystúpenie, ako tu sa snažíš uvádzať veci na správnu mieru. Treba jednoznačne súhlasiť s tebou, že to, ako pán minister Raši sa snažil obhajovať ministerstvo a konanie pani ministerky Dolinkovej, že používal účelovo skreslené informácie a v podstate tvoje a naše argumenty mne vôbec nevyvrátil, a verím, že sa k tomu ešte dostaneme. Zaujímavé však je, že jeho odpoveďou na vážne problémy v zdravotníctve, ktoré chceme na tejto schôdzi riešiť, je absolútne smiešne hádzanie zodpovednosti na tím ľudí na ministerstve zdravotníctva, ktorý v prvom roku na ministerstve viedol boj s pandémiou, kde našiel ministerstvo absolútne nepripravené, rezort úplne vybrakovaný a vykradnutý. A za tento prvý rok sa nám podarilo okrem toho nastaviť reformné tímy. Ty si jeden z tých ľudí, ktorého sa mi podarilo zo zahraničia stiahnuť na ministerstvo zdravotníctva, a tieto reformné tímy boli natoľko pripravené, že na jeseň roku 2020 sa nám podarilo Európsku komisiu presvedčiť, aby z vyše 6 mld. eur, ktoré boli určené na plán obnovy pre Slovensko, až 1,5 mld. alokovala do slovenského zdravotníctva. No a ešte predtým, ako tento plán bol oficiálne schválený, tak ja už som sa zo zdravotníctva porúčal. Tak naozaj nerozumiem, ako môžeme my byť zodpovední za všetko to, o čom tu teraz rozprávame. Je to z môjho pohľadu fakt, ale fakt smiešne.
12. schôdza NR SR - 10. deň - A. dopoludnia
Dátum: 2024-05-02
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

60. Ďakujem pekne. Nuž, Peťo, na záver si načrtol takú frustráciu z toho, ako sa zdravotníctvo vedie. A úprimne, naozaj už od Zajacovej reformy, kedy sa, kedy on spravil zo zdravotníctva biznis, tak zdravotníctvo je v područí záujmových skupín, ktoré neustále tlačia na ministra. Mimochodom, ja si myslím, že to je jeden z dôvodov, prečo sa tak často tí ministri menia, pretože tým záujmovým skupinám nevyhovuje, aby tam prišiel niekto s nejakou ucelenou víziou a začal niečo presadzovať, aby napríklad začal zmysluplne budovať aj to štátne zdravotníctvo, ktoré by potom vytváralo zmysluplnú možno konkurenciu aj s tými súkromníkmi. A žiaľ, takto to je a potom sa to rieši tak, ako sa to rieši, všelijakými prílepkami, doplnkami, v podstate nepredkladajú sa tu žiadne zmysluplné vízie. Treba však povedať, že za to predchádzajúce obdobie tu boli tri veľké reformy, tri veľké reformné zákony minimálne, lieková reforma, reforma starostlivosti o dlhodobo chorých a takisto reforma optimálnej siete nemocníc, okrem, samozrejme, množstva zákonov, ktoré sa museli riešiť vzhľadom na najväčšiu pandémiu za posledných sto rokov, v súvislosti s tým, potom tu prišla vojna na Ukrajine. Takže, samozrejme, tie skrátené legislatívne konania v minulosti boli častokrát opodstatnené a presne na to je aj ten inštitút urobený. Takže áno, je mi to ľúto, ako sa to deje, a potrebujeme naozaj na mieste silného ministra, ktorý bude mať víziu, ktorý sa postaví aj tým súkromným žralokom v zdravotníctve, čo, žiaľ, treba povedať, že táto pani ministerka ani táto vláda nie je. Takže dobre si na to poukázal. Vďaka.
9. schôdza NR SR - 16. deň - A. dopoludnia
Dátum: 2024-02-27
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

40. Ďakujem veľmi pekne za slovo. Julo, vynikajúce vystúpenie, výborne si to zhrnul. Naozaj ľuďom v uplynulom období šli stovky miliónov eur a tento štát sa o nich staral a práve preto aj reálna kúpyschopnosť obyvateľstva vzrástla. Rodiny sa na Slovensku majú lepšie ako, by som povedal, rodiny v okolitých krajinách Vyšehradskej štvorky práve kvôli tomu, že predchádzajúca vláda sa vzorne starala. O tom je nakoniec aj tento návrh zákona, aby sa pokračovalo v tejto prorodinnej politike a aby rodiny mali dostatok financií, samozrejme, najmä na výchovu detí, pretože tá demografická krivka je veľmi vážna, Slovensko vymiera a my potrebujeme sa dlhodobo zamerať na to, aby sa rodiny nebáli mať deti. Ekonomický dôvod je ten najdôležitejší dôvod, pre ktorý rodičia zvažujú, či budú alebo nebudú mať ďalšie dieťa. A tento návrh zákona nielen to, že to rodinám uľahčuje, ale zároveň naozaj zrušuje tú diskrimináciu, alebo nie zrušuje, zlepšuje ten pomer diskriminácie, ktorý tu matky po tom, ako nastupujú do zamestnaní, keď sa starali o svoje deti, majú. Takže opäť, my chceme len nechať matkám, ktoré sa starajú o deti, to, čo si zarobili. A myslím si, že tento štát by sa mal k tomu postaviť tak, že áno, to, čo si tieto ženy zarobia, nechajme im, neberme im to v daniach. Práve preto si myslím, že toto je veľmi dôležité, aby sme tu pochopili všetci naprieč celým politickým spektrom a postarali alebo mysleli na budúcnosť Slovenska. Ďakujem.
9. schôdza NR SR - 15. deň - A. dopoludnia
Dátum: 2024-02-23
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

154. Ďakujem pekne za slovo, pán predsedajúci, Richard, aj tebe za vystúpenie, a myslím, že veľmi správne si podotkol, že tu ide v podstate o princíp, ktorý nezoberie ženám-matkám, ktoré majú oveľa horšie uplatnenie v praxi, v zamestnaní, sme to tu dokazovali opakovane, a v podstate štát im nezoberie to, čo si zarobili, hej? Daňový bonus je v podstate o tom, že to, čo si zarobím, tak štát mi nezdaní. A ja osobne to tiež považujem za veľmi dobrý mechanizmus, ako na jednej strane znížiť naozaj tú určitú diskrimináciu, ktorá tu je a pozitívne diskriminovať ženy tak, aby mohli zarábať viac v čistom, samozrejme, a teda byť odmenené za to, že to uplatnenie v praxi, v kariére je naozaj horšie ako u mužov. Takže veľmi dobre si teda na to poukázal. Ja som to tiež hovoril vo svojom, vo svojom vystúpení. Myslím si, že takáto pozitívna diskriminácia je do veľkej miery aj motivujúca a je úplne správna a je to veľmi dobrý mechanizmus štátu, ktorý sa môže takýmto spôsobom uplatniť. A osobne by som bol hrdý a rád, keby na Slovensku mohol byť zavedený. Takže vďaka za tvoje vystúpenie a verím teda aj ja, že vládni poslanci pochopia, že toto je správna cesta a nebudú krátkozrako pozerať na nejaké blízke záujmy, ale budú viac vedieť hľadať to, čo je v prospech tohto národa aj ďalších generácií, nakoľko vieme, že tá demografia je veľmi vážna. Ďakujem.
9. schôdza NR SR - 15. deň - A. dopoludnia
Dátum: 2024-02-23
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

150. Ďakujem pekne. Igor, máš úplnú pravdu a je to veľká hanba, že najmä tie vlády, ktoré boli pred rokom 2020, tak krátkozrako fungovali. Ale my vieme prečo, pretože ony, tie financie, ktorých v tom čase bolo v štátnej pokladnici naozaj dostatok a nedá sa to vôbec porovnať s tým, čo potom prišlo neskôr, ony potrebovali využívať na úplne iné účely. Nie na to, aby dopredu mysleli, ako tento národ zachovať, ako zvýšiť natalitu, ako pomôcť ženám, matkám mať viac detí, ony tie financie, veľmi dobre vieme, ako využívali, a teraz sme svedkami toho, ako celú tú bandu, ktorá im v tom pomáhala a tie biznisy s nimi robila, omilosťujú v obrovskom strese a robia všetko preto, aby Ústavný súd nemohol tú zvrátenú novelu Trestného zákona náhodou pozastaviť. Ďakujem.
9. schôdza NR SR - 14.deň - B. popoludní
Dátum: 2024-02-22
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

78. Mám pocit, že som to stihol ešte, keď som počul pána Galka, mal som tu to tlačítko, ale však. Ďakujem za faktické pripomienky. Ako úprimne je mi ľúto každej jednej... každého jedného obetovaného života. A aj v tej vojne, ktorá prebieha. Vojny sú vždy strašné a to, čo ste mi vkladali, pán poslanec Blaha, do úst alebo do srdca, tak to fakt nie je vôbec pravda, skôr som mal pocit takého silného propalestínskeho lobizmu. Ale úprimne, ide mi o to, aby tam naozaj zavládol mier, a o to tam šlo aj tým ľuďom, ktorí bývali v blízkosti Gazy a boli napadnutí a teraz prehodnocujú, či sa to vôbec dá. Snažil som sa poukázať, ako tá vojna sa snaží byť cielená, rozumiem, že mi nemusíte veriť, hovoria to nakoniec experti, na druhej strane ide o naozaj veľmi zložitý konflikt a ja osobne držím palce Izraelu, aby hnutie Hamas bolo eradikované a aby aj na území Gazy mohli Palestínčania žiť v mieri. Bez toho, aby boli celoživotne trénovaní k nenávisti voči Izraelu a k zabíjaniu. Pán poslanec Kéry, ďakujem aj za vašu pripomienku, a ako, ako my sme povedali, my máme voči spôsobom naozaj problém s tým, aby sme upierali Izraelu právo na obranu, pretože on vidí tie veci, a ja osobne Izrael považujem za ostrov demokracie v tom období a myslím si, že celý demokratický svet by sa mal teraz postaviť jednoznačne na jeho stranu a, samozrejme, hľadať mierové riešenia celého konfliktu. Ďakujem.
9. schôdza NR SR - 14. deň - A. dopoludnia
Dátum: 2024-02-22
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

92. Ďakujem pekne za faktickú poznámku. Ja som sa snažil vysvetliť, že tá situácia, pokiaľ Izrael chce zabezpečiť svojim obyvateľom bezpečnosť, je extrémne komplikovaná. Izrael, myslím si, že kto sa tomu venuje, ako málokto sa snažil o to, aby civilisti neboli na miestach, kde sa diali vojenské operácie. Civilisti sú častokrát pod obrovským tlakom vládneho hnutia Hamas a, samozrejme, oni tvoria ľudské štíty ich vojenskej teroristickej infraštruktúre, ktoré v pásme Gazy sú, preto je to veľmi povrchné vnímať tú situáciu len cez dáta Palestíncov, pretože aj ten údaj, ktorý ste povedali, ktorý si povedal, je v podstate údaj, ktorý poskytujú palestínske zdroje, a nie je, nie je overiteľný. Samozrejme, žiaľ, dochádza aj k civilným obetiam práve preto, že mnohé, mnohí civilisti nerešpektujú upozornenia zo strany Izraelu, kde budú útoky prebiehať, a, samozrejme, nie sú ochotní sa evakuovať. Je to veľmi ťažká situácia pre nich, no však pokiaľ toto hnutie má byť eradikované, ktoré žije ako úhor v podzemných tuneloch pod nemocnicami, školami, pod sídlami OSN, kde sa dokázalo dokonca, že využíva ich zdroje, niektorí pracovníci týchto inštitúcií boli priamo teroristi Hamasu. Využíva ich elektriku, vodu, internet. To sú skrátka situácie, ktoré si nevieme predstaviť, a preto z mojej strany má Izrael plné právo na obranu, ktorá je, samozrejme, že v tejto situácii veľmi náročná.
33. schôdza NR SR - 3.deň - B. popoludní
Dátum: 2025-03-27
Poslanec: Kolíková, Mária (SaS)
Druh vystúpenia: Vystúpenie s faktickou poznámkou

78. Ďakujem veľmi pekne, pán poslanec Vančo, za vaše vystúpenie. Jednoducho tu neexistuje vesmír, že by podpredseda finančného výboru v čase konsolidácie verejných financií prišiel s doživotnou rentou generálneho prokurátora. To takto nie je. Určite nie je náhoda, že práve k tomuto návrhu zákona mal potrebu vystúpiť podpredseda parlamentu a mal potrebu tu rozprávať o tej hanebnej novele trestných kódexov, aká je výborná, ako znížila kriminalitu, asi to nie je náhoda. Lebo práve generálny prokurátor Maroš Žilinka bol pasívny, keď sa teraz v tomto parlamente prerokovávala práve táto hanebná novela. Jednoducho to, čo by sme očakávali od zástupcu štátu v boji s kriminalitou, ten, čo zastupuje štát v tých trestných konaniach, tak by sme očakávali, že sa tu jasne postaví, že nedopustí, aby sa urobil dvojaký meter napríklad na stíhanie trestných činov, ak ide o národné peniaze, tie sú menej chránené, ako tie, ak ide o európske peniaze. To by proste nedopustil toto, že by nedopustil proste také nízke tresty za korupciu, proste by to nedopustil, že by ho bolo počuť, že by tu žiadal vystúpiť, že by tu naozaj pred bránami parlamentu proste búchal na dvere, otvorte mi, ja vám to tu musím povedať. Nie, nič také sa nestalo, nič také. Tak zjavne táto koalícia tu musí poďakovať generálnemu prokurátorovi a všetkým prokurátorom, že toto proste, toto proste tu urobila a že Generálna prokuratúra na čele s generálnym prokurátorom tu jednoducho bola ticho, bola ticho. A to, čo by sa od nej očakávalo, tak sa proste nestalo. A už je, samozrejme, iba čerešničkou na torte, že priamo aj podpredseda parlamentu si ňou pomohol, pán poslanec Gašpar, a či sa mu to páči, alebo nepáči, jednoducho je to tak, je obžalovaný presne z tých trestných činov, ktoré, ktorým pomohla celá hanebná novela trestných kódexov osobitne aj cez procesno-právnu úpravu týchto predpisov.
33. schôdza NR SR - 2.deň - B. popoludní
Dátum: 2025-03-26
Poslanec: Kolíková, Mária (SaS)
Druh vystúpenia: Vystúpenie s faktickou poznámkou

78. Ďakujem veľmi pekne, pán poslanec, a budem reagovať na vás, keďže ste mali širokú mieru vašej úvahy, na čo reagujete, a ja budem mať širokú mieru úvahy pri mojej faktickej poznámke. Prvá je, pán poslanec, ja sa naozaj divím, že vy ako obžalovaný tu rozprávate o manipulácii trestných konaní. (Potlesk.) Že vám nestačilo, že ste si presadili v konflikte záujmov hanebnú novelu trestných kódexov, ktorou ste si polepšili. Že vám toto nestačilo. Že vám toto nestačí. Že tu prídete obhajovať návrh zákona, ktorý v čase konsolidácie verejných financií je nemorálny, hrubo nemorálny, ktorý dáva výsluhové dôchodky prokurátorom v čase, ako som už povedala, kedy nemáme na sestričky, na učiteľov, na detských psychiatrov a na tých, ktorí dohliadajú nad odsúdenými, ktorým sme otvorili brány väzníc práve preto, aby sme aj vám pomohli. Tak keby ste aspoň na tých ľudí dali peniaze ministrovi spravodlivosti. A musíte byť naozaj zúfalý, keď rozprávate o úmrtiach vo väzniciach. A, bohužiaľ, musím povedať veľmi smutnú vec. Neexistuje minister spravodlivosti na Slovensku ani inde, kde by nezomierali ľudia vo väzniciach. Neexistuje, bohužiaľ. Bohužiaľ. Vo výkone väzby, vo výkone trestu odňatia slobody zomierajú ľudia, tak ako zomierajú v civilnom živote. Bohužiaľ, nevieme tomu zabrániť, aby ľudia nezomierali. Bohužiaľ, je mi to veľmi ľúto. Ani minister spravodlivosti Susko nevie zabrániť samovraždám. Treba sa ho opýtať, koľko ľudí počas jeho výkonu funkcie zomrelo, koľko spáchalo samovraždu. Bohužiaľ. Nie je to v silách žiadneho ministra tomuto zabrániť. A že o tomto rozprávate, znamená, že musíte byť absolútne zúfalý a nemáte absolútne žiadne argumenty, aby ste odvrátili to, že toto je legálna... (Prerušenie vystúpenia časomerom. Potlesk.)
33. schôdza NR SR - 2.deň - B. popoludní
Dátum: 2025-03-26
Poslanec: Kolíková, Mária (SaS)
Druh vystúpenia: Vystúpenie s faktickou poznámkou

68. Ďakujem pekne. Ja by som rada ešte vlastne aj k tomu porovnávaniu, že ako je to s inými prokurátormi aj v iných krajinách. Ja by som rada apelovala na to, že my tu rozprávame o výsluhovom dôchodku, ale asi sa tu nerozprávame, že ako je zabezpečený prokurátor a aj sudca, lebo v tomto vlastne tie funkcie sú porovnateľné, čo sa týka istého sociálneho zabezpečenia. Samozrejme, že oni nemajú také dôchodky, ako majú iní, ktorí neboli vo výkone funkcie prokurátora alebo sudcu. Tam už sú proste príplatky, takisto ako je to aj v prípade výkonu funkcie sudcu, od toho, koľko vlastne rokov je odslúžených, a vzájomne sa to uznáva sudcom, ak boli prokurátormi a naopak. To znamená, že toto, to je proste jednoznačný predpoklad už ako je ten zákon aj napísaný, že samozrejme, že ráta s tým, že keď tam bude započítaný ten výkon funkcie sudcu, že toto bude náklad aj zo strany sudcov a určite tu bude takáto požiadavka. To znamená, takto to treba vnímať. Týmto sme neskončili. To znamená, v čase konsolidácie verejných financií my riešime výsluhové dôchodky nielen prokurátorov, budú to aj sudcovia a určite keď sa tu rozhodla vláda dať niečo generálnemu prokurátorovi, tak sa na to pozrie súdna moc, ktorá je dvojičkou zo strany súdnej moci. To je podľa mňa absolútne legitímne zo strany súdnej moci sa na to takto pozrieť. O čo je horšia súdna moc od prokurátorov, o čo je horšia? Tak ak si myslíte, že toto treba doznať prokuratúre, tak určite to treba doznať sudcom, že ja si myslím, že toto nám je všetkým zrejmé. Takže tu to určite nekončí pri dvoch miliónoch v čase konsolidácie verejných financií, keď nemáme na učiteľov, na zdravotné sestry, na detských psychiatrov a nemáme tu na ľudí, ktorí majú dohliadať nad odsúdenými. Tak my v tomto čase, kedy od ľudí pýtame z peňaženiek peniaze, aby zakonsolidovali dlh, tak proste ideme dávať výsluhové dôchodky.
33. schôdza NR SR - 2.deň - B. popoludní
Dátum: 2025-03-26
Poslanec: Kolíková, Mária (SaS)
Druh vystúpenia: Vystúpenie s faktickou poznámkou

42. Ďakujem pekne. Pán poslanec, veľmi ďakujem za tvoju reakciu. Ja si myslím, že spoločne sme vystúpili práve preto, lebo oblasť duševného zdravia považujeme za absolútne kľúčovú, ktorú musíme v krajine riešiť. Máme tu takýto návrh zákona, ja som porozumela od reakcie pána ministra, že je v časovej tiesni a má, javí sa, že má záujem na to, aby ten zákon bol dobrý, no tak potom sme v prvom čítaní, tak ja si myslím, že je tu určitý priestor, je tu určitý priestor, aby sme to skúsili napraviť, lebo ak niečo má tento zákon priniesť, no tak by mal priniesť to, aby tí psychoterapeuti, ktorých tu máme, proste mohli tú činnosť vykonávať a rozšírili sme tie rady. Toto, naozaj toto skúsme, využime ten priestor, využime, nejde to v skrátenom legislatívnom konaní, chvála tomu, že to ide takto. My si musíme poďakovať, že to ide v riadnom konaní a že to teda nejaký časový priestor má, ale máme tu nejaký časový priestor, tak ho využime. Tak ja reagujem na pána poslanca Hlinu, ale mojou reakciou je, že súčasne vás vyzývam, pán minister, prosím, využite tých odborníkov, ktorí apelujú, chcú s vami na tom robiť. Prosím vás, vytvorte ten priestor pre tú psychoterapeutickú činnosť tak, aby sme tých psychoterapeutov, ktorých tu máme riadne vyškolených, aby sme im umožnili to vykonávať a zachránili sme to, čo sa ešte zachrániť dá. Ďakujem.